B. Bugár, podpredseda NR SR: (2004-05-26):
M. Demeterová, poslankyňa: Vážený pán predsedajúci, vážený pán podpredseda, vážený pán minister, kolegyne poslankyne, kolegovia poslanci, Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona, ktorým sa  mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov ma určil podať Národnej rade Slovenskej republiky v súlade s § 79 ods. 1 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky. Národná rada Slovenskej republiky uznesením č. 802 z 3. marca 2004 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov na prerokovanie týmto výborom: ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona o rokovacom poriadku Národnej rady Slovenskej republiky. Návrh zákona odporučili schváliť Výbor Národnej rady pre financie, rozpočet a menu uznesením zo 14. apríla 2004 č. 342 a Výbor Národnej rady Slovenskej republiky pre sociálne veci a bývanie uznesením z 10. mája 2004 č. 216. Návrh zákona prerokoval Ústavnoprávny výbor Národnej rady Slovenskej republiky dňa 21. apríla 2004, ale neschválil uznesenie, lebo za predložený návrh nehlasovala nadpolovičná väčšina prítomných členov výboru. Výbory Národnej rady Slovenskej republiky, ktoré vládny návrh zákona prerokovali, prijali 23 pozmeňujúcich návrhov, ktoré máte v predloženej správe. Rada by som pri tejto príležitosti upozornila na bod 2, kde v § 1 sa dopĺňajú nové odseky, kde pri prepise prišlo k chybe, namiesto číslo 4 až 7, to znamená nové odseky 4 až 7, je uvedené 8 až 11, pretože tento paragraf má doteraz iba 3 odseky. Čiže potom budú odseky 8, 9, 10, 11 označené ako 4, 5, 6 a 7. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v ich uzneseniach uvedených pod bodom III tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady č. 350/1996 Z. z.  o rokovacom poriadku odporúčajú Národnej rade návrh v znení schválených pozmeňujúcich a doplňujúcich návrhov schváliť. Gestorský výbor odporúča hlasovať spoločne o bodoch 1 až 23 uvedených v IV. časti tejto spoločnej správy s návrhom schváliť ich. Gestorský výbor ma určil ako spoločnú spravodajkyňu na prerokovanie návrhu zákona v druhom a treťom čítaní v Národnej rade Slovenskej republiky a informovať Národnú radu Slovenskej republiky o výsledku rokovania výborov a odôvodniť návrh a stanovisko gestorského výboru a predložiť návrh podľa § 83 ods. 4 a § 84 ods. 2 a § 83 zákona č. 350/1996 Z. z. Spoločná správa výborov Národnej rady o výsledku prerokovania predmetného návrhu vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 223 z 10. mája 2004. Pán predsedajúci ďakujem, skončila som. Otvorte, prosím, rozpravu.